-----------------------------------------------------------------------
  9. การควบคุมภายใน

  -----------------------------------------------------------------------

บริษัทฯได้ติดตามและพัฒนาระบบควบคุมภายในโดยให้ความสำคัญในด้านระบบสินค้าคงเหลือและระบบอื่นที่เกี่ยวเนื่องกันกับสินค้า
ซึ่งต้องการการพัฒนาต่อไปควบคู่ไปกับการขยายตัวของจำนวนรายการสินค้าที่มีปริมาณมากไม่ว่าจะเป็นการจัดซื้อวัตถุดิบและวัสดุจำเป็นที่ใช้ในการผลิต
จนกระทั่ง ผลิตออกมาเป็นสินค้าสำเร็จรูป กลไกหลักของระบบการควบคุมภายในก็คือ
การจัดตั้งงบประมาณประจำปี และงบประมาณสำหรับแต่ละแผนก
ให้มีการเปรียบเทียบผลที่เกิดขึ้นจริงกับงบประมาณ
ความแตกต่างระหว่างจำนวนที่เกิดขึ้นจริงและงบประมาณอย่างมีนัยสำคัญ
หน่วยงานที่รับผิดชอบต้องหาสาเหตุของความแตกต่างนั้นๆและเสนอแนะแนวทางในการแก้ไขต่อคณะกรรมการบริหาร
คณะกรรมการตรวจสอบรับผิดชอบหน้าที่ในการประเมินและติดตามการปรับปรุงแก้ไขข้อบกพร่องที่พบจากการประเมิน
เพื่อช่วยลดความเสี่ยงในธุรกิจ นอกจากนั้นแล้ว
ข้อเสนอแนะจากผู้สอบบัญชีที่มีถึงคณะกรรมการบริหารและกรรมการตรวจสอบจะเป็นประโยชน์อย่างยิ่งในการพัฒนาระบบการควบคุมภายในให้ดำเนินไปอย่างต่อเนื่อง

คณะกรรมการและผู้บริหารได้ประชุมหารือถึงผลการปฏิบัติและประเมินผลทุกเดือนภายใต้นโยบายและเป้าหมายการลดของเสียในจุดต่างๆ
ทุกแผนก ได้แก่ แผนกบุคคลากร แผนกจัดซื้อ แผนกขาย แผนกควบคุมการผลิต
แผนกต่างๆในกระบวนการผลิต เช่นการฉีด การพ่น การสกรีน และการประทับตรา เป็นต้น
เพื่อค้นหาสาเหตุของการปัญหาที่เกิดขึ้นและนำไปสู่การปรับปรุงระบบและสภาพการทำงานให้เกิดผลงานที่มีคุณภาพมากขึ้นก่อนที่จะจัดส่งสินค้าไปสู่ลูกค้า

คณะกรรมการและผู้บริหารมุ่งเน้นให้ความสำคัญต่อเหตุการณ์ใดๆที่มีแนวโน้มไปในทางทุจริตทางการค้าต่อบริษัทฯ
ดังเช่น การตรวจเข้มงวดอย่างมากกับเอกสารหลักฐานทางบัญชีทุกกรณี
ต้องผ่านการสอบทานจากผู้เกี่ยวข้องรายการค้านั้นในแง่ของการเกิดขึ้นจริงของรายการและความเกี่ยวข้องกับการดำเนินธุรกิจก่อนอนุมัติรายการโดยผู้มีอำนาจ
และข้อมูลนั้นได้ถูกจัดเก็บในระบบข้อมูลคอมพิวเตอร์
และกรณีที่ผู้ปฏิบัติงานไม่ว่าระดับใดก็ตามพบข้อบกพร่องจากการสอบทานหรือตรวจสอบและติดตามข้อมูลในระบบสารสนเทศ
ทุกฝ่ายที่เกี่ยวข้องก็ได้เข้าร่วมพัฒนาแก้ไขปรับปรุงข้อบกพร่องของระบบข้อมูลและสารสนเทศให้เกิดการควบคุมที่รัดกุมยิ่งขึ้น
โดยมุ่งหมายให้ข้อมูลที่ปรากฏในงบการเงินของบริษัทฯเชื่อถือ
ถูกต้องและครบถ้วนตามหลักการบัญชีที่รับรองทั่วไป

กรณีที่ความเสี่ยงใดอาจก่อให้เกิดความเสียหายต่อทรัพย์สินของบริษัทฯ
ผู้บริหารและหัวหน้างานแผนกต่างจะช่วยกันและร่วมมือกันเฝ้าติดตามและหาวิธีการเพื่อป้องกันรับมือเหตุการณ์เสี่ยงที่อาจเกิดขึ้นได้

ตัวอย่างเช่น ในช่วงปลายปี 2554 ที่บริษัทฯประสบเหตุการณ์น้ำท่วมครั้งใหญ่
พนักงานทุกหน่วยงานทุกระดับต่างช่วยกันเตรียมพร้อมและทำแนวป้องกันจุดบริเวณที่น้ำอาจผ่านเข้าพื้นที่ทางน้ำที่เดินทางมาจากรังสิตและสามโคก
พนักงานต่างเฝ้าติดตามข่าวคราวน้ำท่วมที่บริษัทฯจะต้องประสบ แต่ไม่มีผู้ใดทราบชัดเจนแน่นอนว่า
ปริมาณน้ำจะเข้าท่วมพื้นที่บริษัทฯมากน้อยเพียงไร อย่างไรก็ตาม
บริษัทฯได้จัดให้พนักงานอาสาสมัครที่สามารถประจำอยู่บริษัทฯได้
ช่วยกันตรวจตราและติดตามปริมาณน้ำอย่างต่อเนื่อง
รวมทั้งประสานแรงกันขนย้ายและขนส่งสินค้าหรือวัสดุ เป็นต้น

ภายหลังน้ำท่วม บริษัทฯได้ซ่อมแซมระบบกล้องวงจรปิดที่เสียหายให้กลับคืนสู่สภาพปกติและใช้งานได้
เพราะเล็งเห็นความสำคัญของกล้องวงจรที่สามารถช่วยสอดส่องและจับภาพเหตุการณ์ในบริเวณตามจุดสำคัญต่างๆ
เช่น กระบวนการผลิตในโรงงาน สถานที่เก็บสินค้า สถานที่วางงานรอผลิต
และสถานที่ทิ้งสินค้าชำรุดเสียหาย เป็นต้น
ที่อาจเป็นจุดเสี่ยงและเป็นช่องทางเปิดโอกาสให้ผู้กระทำทุจริตไม่ว่าจะโดยพนักงานหรือบุคคลภายนอกที่ไม่ใช่พนักงานหรือผู้ที่มาติดต่องานก็ตาม